Troels Ravn (S), 2013-11-12:
I dag er en god dag for folkeskolen.
Regeringen har et stort ønske om at gøre en god folkeskole bedre, at give folkeskolen et fagligt løft og at indføre en længere og mere varieret skoledag.
Folkeskolen som institution spiller en stor og afgørende rolle i vores samfund.
Det helt centrale i folkeskolen er børnenes undervisning, børnenes dannelse, uddannelse og trivsel.
Alle børn skal blive så dygtige, de kan, og skal have de bedste muligheder for trivsel og udvikling.
Vi har en god skole i Danmark, og vi har nogle tydelige udfordringer.
Vi har dygtige og engagerede lærere og pædagoger.
Og først og fremmest har vi nysgerrige, glade børn, som gerne vil gå i skole og lære en masse.
Vigtigheden af en god skolegang er enorm.
Her skabes grundlaget for uddannelse.
Du får viden og kundskaber, og du udvikler dine evner, færdigheder og kompetencer.
Du får stimuleret din lyst til at lære mere, og du erfarer igen og igen, at du kan lære.
Her bliver du til som menneske og som aktiv medborger i et levende demokrati.
Og vi skal have alle med.
Den længere og mere varierede skoledag vil også omfatte tilbuddene om specialundervisning, og med lovforslaget kan skoledagen tilrettelægges fleksibelt, så den skaber gode og sikre rammer om elever med behov for ekstra støtte og opmærksomhed.
Alle børn skal blive så dygtige, de kan, og når de er færdige med skolen, skal de kunne komme videre, tage en ungdomsuddannelse, bygge ovenpå, finde fodfæste på arbejdsmarkedet, få en god tilværelse og leve et godt liv.
Vi udvikler og styrker nu folkeskolen og får på afgørende områder en ny skole – en længere og mere varieret skoledag med øget undervisningstid og nye undervisningsformer.
Antallet af undervisningstimer i først og fremmest dansk og matematik øges, men der bliver også flere timer i fremmedsprog og natur/teknik.
De praktisk/musiske fag bliver styrket med flere timer til musik og ved indførelse af de nye fag håndværk og design samt madkundskab.
Derudover indføres en ny tid til understøttende undervisning, som skal supplere og understøtte undervisningen i fagene i den øvrige del af skoledagen.
Eleverne skal endnu mere op af stolene og være aktive i deres læring.
Vi har i Danmark brug for at være innovative.
Vi har brug for entreprenører og iværksættere, og det hele starter i skolen.
Den længere tid i skolen gør det endvidere muligt at sikre, at alle børn er fysisk aktive og får bevæget sig hver dag, og at alle børn får tilbud om lektiehjælp og faglig fordybelse.
Vi skal nemlig i Danmark være bedre til at bryde den negative sociale arv, at give lige muligheder for alle.
Et vigtigt mål med dette lovforslag er således, at betydningen af børnenes sociale forhold skal mindskes i forhold til deres faglige og sociale udbytte af skolen.
Socialdemokraterne mener, at vi med dette lovforslag tager et stort skridt i retning af at nå denne målsætning, og jeg er overbevist om, at netop tilbuddet om lektiehjælp bliver en vigtig, vigtig indsats.
Lærere og pædagoger i samarbejde om folkeskolens opgaver udgør en stærk alliance.
Og jeg er rigtig glad for, at vi med udgangspunkt i respekt for de forskellige uddannelser og kompetencer medarbejdergrupperne imellem med lovforslaget får bedre mulighed for at inddrage pædagoger og øvrigt pædagogisk personale i skoledagen.
Det vil skabe mulighed for bl.a. den understøttende undervisning og børnenes generelle trivsel.
Det er tillige meget vigtigt, at et kompetenceløft af lærere, pædagoger og ledere er et mål med reformen.
Også elevernes udskoling bliver forbedret.
Når du skal vælge din vej efter folkeskolen, er det nødvendigt, at du er parat til uddannelse og har et kvalificeret grundlag og en god viden om de muligheder for ungdomsuddannelse, der findes.
At der med lovforslaget indføres en forpligtelse for folkeskoler til at åbne sig over for lokalsamfundet, herunder forenings-, kultur- og idrætslivet samt musikskoler og ungdomsskoler, er positivt og vil åbne op for mangfoldige samarbejdsrelationer og være til glæde for de lokale ildsjæle og det samlede foreningsdanmark.
Med lovforslaget, L 51, sætter vi nye standarder for folkeskolen.
Jeg er sikker på, at det vil være til glæde for børnene, og det er børnenes undervisning, der er det centrale.
Det vil også være til glæde for forældrene.
Og hele lovforslaget her vil understøtte og udvikle det meget kvalificerede og fine arbejde, som allerede i dag foregår ude på mange af landets folkeskoler.
Vi tager i dag et historisk kvantespring, som i fremtiden vil sætte mange positive spor for vores fælles folkeskole.
Jeg vil også kort runde L 52 om indførelse af obligatorisk lektiehjælp og faglig fordybelse.
Lovforslaget om lektiehjælp og faglig fordybelse skal understøtte målet om, at alle elever bliver så dygtige, som de kan, og det skal bidrage til at mindske den negative sociale arv.
Tiden til faglig fordybelse og tilbud om lektiehjælp m.v. skal have fokus på at styrke elevernes faglige niveau, bl.a. ved at tilbyde eleverne faglig træning, faglige udfordringer eller turboforløb, som er tilpasset deres niveau og behov.
Vi lægger op til, at tilbuddet skal rettes mod forskellige grupper af elever.
Nogle kan få talentforløb og faglig fordybelse, nogle kan få ekstra tid til at arbejde med eksempelvis matematik eller læsning, og nogle kan få tid og hjælp til de konkrete lektier i fagene.
Det er en misforståelse, hvis man tror, at tiden til lektiehjælp og faglig fordybelse alene handler om at give eleverne et sted at være.
Initiativet, indsatsen skal netop bidrage til elevernes læring.
Træning, øvelse og udfordringer er helt centralt i elevernes læringsproces, og lektiehjælpen og den faglige fordybelse skaber mulighederne for dette.
Socialdemokraterne støtter selvsagt L 51 og L 52.